stanford-oval/wikipedia huggingface dataset:
ברודוויי 1501
היסטוריה

סרטי פרמאונט, אחת מהחברות האמריקאיות הגדולות בארצות הברית להפקה והפצת סרטים בשנות העשרים של המאה ה-20, החליטה להקים את מטה המשרדים של החברה ברחוב ברודוויי 1501 שכלל גם תיאטרון קולנועי בן 3,664 מושבים. בנייתו נמשכה כשנה (בין השנים 1926–1927) בעלות כוללת מוערכת של 13.5 מיליון דולר אמריקאי. עם סיום בנייתו היה לבניין הגבוה ביותר בכיכר טיימס והייתה בו קומת תצפית על העיר.
נשיא פרמאונט באותה עת, אדולף זוקור (Adolph Zukor), רכש את השליטה על רשת התיאטראות בלבן וכץ (Balaban and Katz) ובעזרתו של סם כץ נוצר הקשר עם משרד האדריכלים ראפ וראפ, שתכננו מספר תיאטראות מובילים עד אותה תקופה. הם תכננו את בניין ברודוויי 1501 בסגנון האר דקו בעוד חלל פנים התיאטרון עוצב בסגנון נאו-רנסאנס. התיאטרון נסגר ולבסוף בשנת 1964 ונהרס בשנת 1967.
אדריכלות

בראש הבניין ארבעה שעונים בעלי 12 כוכבים מחומשים המייצגים את הכוכבים בלוגו של פרמאונט. מעליהם ניצב כדור זכוכית. בתחילת מלחמת העולם השנייה, כדור הזכוכית והשעון היו צבועים בשחור כדי לא לבלוט בלילה מחשש לפלישה של אויב. הם שופצו בשנת 1996.
קשת הכניסה הראשית לבניין בגובה חמש קומות. לובי הבניין ארוך ורחב המשתרע ברוב שטח קומת הכניסה. הוא בעל עמודי שיש לבן וגרמי מדרגות רחבים שתוכננו בהשראת האופרה גרנייה בפריז.
טרור

בבוקר ה-6 במרץ 2008, הניח אלמוני פצצה מול תחנת גיוס של הכוחות המזוינים של ארצות הברית בשדרה השביעית. האירוע הסתיים ללא נפגעים ומצלמת אבטחה שהותקנה בבניין שיחקה תפקיד בניסיון לזהות את האלמוני.
גלריה

בניין פרמאונט המהווה חלק מכיכר טיימס
קשת הכניסה הראשית לבניין פרמאונט (2003)
השעון והכדור בראש הבניין כפי שנראים ממערב
ראו גם

גורדי שחקים בניו יורק
גורדי שחקים מוקדמים
הערות שוליים

↑  בניין ברודוויי 1501 באתר Emporis
↑  בניין ברודוויי 1501 באתר skyscraperpage.com
↑  בניין ברודוויי 1501 באתר NYC Architecture
↑  New York City Landmarks Preservation Commission; Postal, Matthew A. (ed. and text); Dolkart, Andrew S. (text). (2009) Guide to New York City Landmarks (4th ed.) New York:John Wiley and Sons. ISBN 978-0-470-28963-1, pp. 90-91
↑  White, Norval & Willensky, Elliot (2000). AIA Guide to New York City (4th ed.). New York: Three Rivers Press. ISBN 978-0-8129-3107-5., p.258
↑  בניין ברודוויי 1501 באתר NYC Architecture
↑  New York City Landmarks Preservation Commission; Postal, Matthew A. (ed. and text); Dolkart, Andrew S. (text). (2009) Guide to New York City Landmarks (4th ed.) New York:John Wiley and Sons. ISBN 978-0-470-28963-1, pp. 90-91
↑  תיאטרון פרמאונט באתר Cinematreasures.org
↑  "שוחררה תמונה של החשוד בהנחת הפצצה בכיכר טיימס" באתר CNN.com
ג'יימס וולפנזון

| --- | --- |

ג'יימס וולפנזון, 2003.
 לידה:  1 בדצמבר 1933 סידני, אוסטרליה
 פטירה:  25 בנובמבר 2020 (בגיל 86) ניו יורק סיטי, ארצות הברית
 מדינה:  אוסטרליה אוסטרליה ארצות הברית ארצות הברית
 השכלה:  אוניברסיטת סידני, אוניברסיטת הרווארד
 תפקיד:  נשיא הבנק העולמי (1995–2005)
 השקפה דתית:  יהדות
 פרסים והוקרה:  אביר מפקד במסדר האימפריה הבריטית (1995)  פרס המהגרים הגדול (2006)  קצין כבוד במסדר של אוסטרליה (26 בינואר 1987)  מדליית תיאודור הויס (2006)  מדליית ליאו בק (2006)  הצלב הגדול של מסדר השמש העולה (2006)  דוקטור לשם כבוד מהאוניברסיטה העברית בירושלים (2011)  דוקטור לשם כבוד מאוניברסיטת בן-גוריון  מסדר גיזת הזהב הגאורגי  עיטור הידידות (רוסיה) 
 חתימה:   
 www.wolfensohn.com
 
ג'יימס וולפנזון (באנגלית: James Wolfensohn; ‏1 בדצמבר 1933 – 25 בנובמבר 2020) היה עורך דין, בנקאי השקעות וכלכלן יהודי-אוסטרלי בעל אזרחות אמריקאית. כיהן כנשיא התשיעי של הבנק העולמי בשנים 1995–2005. במאי 2005 מונה לנציג הקוורטט לתיאום נסיגת ישראל מרצועת עזה במסגרת תוכנית ההתנתקות, ולפיתוחה של הרצועה שעברה לאחריות פלסטינית.
נולד בעיר סידני שבאוסטרליה. אביו היה איש עסקים יהודי, שהיגר מאנגליה לאוסטרליה בתקופת השפל הגדול. וולפנזון שימש כקפטן נבחרת הסיף האולימפית של אוסטרליה, למד מינהל עסקים באוניברסיטת הרווארד בארצות הברית, ובשנת 1980 קיבל אזרחות אמריקאית. מילא תפקידים שונים בבנקאות העולמית, ובמאי 1995 מונה לנשיא הבנק העולמי, בו החזיק עד שנת 2005. מחליפו בתפקיד היה היהודי-האמריקאי פול וולפוביץ. ב-31 במאי 2005 מונה וולפנזון לנציג הקוורטט לנושא רצועת עזה, תפקיד אותו מילא עד פרישתו ב-30 באפריל 2006. משנת 1961 היה וולפנזון נשוי לאיליין (שנפטרה ב-19 באוגוסט 2020), ונולדו להם שלושה ילדים. וולפנזון נפטר ב-25 בנובמבר 2020 בגיל 86.
תחילת דרכו

ג'יימס דייוויד וולפנזון נולד ב-1 בדצמבר 1933 בסידני, אוסטרליה. אביו, היימאן (המכונה "ביל") נולד בלונדון למשפחת מהגרים יהודים-אוסטרים ועבד שנים רבות בחסות משפחת הבנקאים רוטשילד. ג'יימס עצמו נקרא על שם מעסיקו לשעבר של אביו, ג'יימס ארמנד דה רוטשילד (בנו של הברון אדמונד ג'יימס דה רוטשילד, המכונה "הנדבן הידוע". וולפנזון נקרא על שם רוטשילד בין לבין מכיוון ששניהם חלקו את אותו יום ההולדת, 1 בדצמבר). אמו, דורה, נולדה בבלגיה למשפחת מהגרים יהודים פולנים. הוריו היגרו לאוסטרליה במהלך השפל הגדול וג'יימס אחת אמר על אביו שלצד היותו אינטלקטואל מן המעלה, הוא היה איש עסקים כושל. אמו דורה הייתה זמרת שהוקלטה עבור שידורי רדיו באוסטרליה והיא לימדה את ג'יימס בצעירותו לנגן בפסנתר ולדעת על בוריים את האופרות הקומיות של השותפים גילברט וסאליבן.
המשפחה התגוררה בילדותו של ג'יימס בבית קטן בפרברי סידני ואביו התקשה לתחזק את משק הבית הכלכלי. בגיל 16, ג'יימס החל ללמוד באוניברסיטת סידני והשלים תואר ראשון באומנויות (BA) ותואר שני במשפטים (LLB). ב-1959 ניתן לו תואר מאסטר במנהל עסקים (MBA) בסיום לימודיו בבית הספר לעסקים של אוניברסיטת הרווארד בקיימברידג', מסצ'וסטס, ארצות הברית. בספר זיכרונות שפרסם ב-2010 התוודה כי נכשל בחלק מכיתותיו באוניברסיטה, בהן כיתת אנגלית, והיה "מתקדם איטי". וולפנזון היה חבר בנבחרת האוסטרלית בסיף במהלך אולימפיאדת מלבורן (1956). בנוסף שירת גם כקצין בחיל האוויר המלכותי האוסטרלי.
קריירה עסקית

וולפנזון ידע לאורך חייו קריירה ארוכה ויוצאת דופן בבנקאות השקעות, פיקח על הארגון מחדש של קבוצת קרייזלר בזמן שעבד בבנק ההשקעות 'האחים סלומון' (Salomon Brothers). במשך 14 שנים שימש כנשיא ומנכ"ל חברת ההשקעות 'ג'יימס ד. וולפנזון בע"מ'. לחברה היו לקוחות רבים ומגוונים, מחברת הרכב מרצדס-בנץ ועד לתאגיד האופנה פולו ראלף לורן. וולפנזון היה במקביל גם פילנתרופ שתרם מכספו האישי ובזמנו החופשי היה נוהג לנגן בצ'לו. בין השנים 1980 ל-1991 כיהן כיושב ראש של אולם הקונצרטים קרנגי הול היושב בניו יורק סיטי. במהלך אותה העת פיקח על השיפוץ של האולם. בין 1990 ל-1995 כיהן כיושב ראש חבר הנאמנים של מרכז אומנויות הבמה על שם הנשיא ג'ון פיצג'רלד קנדי היושב בוושינגטון די. סי.. וולפנזון השלים תהליך התאזרחות לארצות הברית במהלך 1980. באותה העת עלו השערות לגבי האפשרות שירש את רוברט מקנמארה בנשיאות קבוצת הבנק העולמי, השערות אותן שלל.
בעת פעילותו במרכז האומנויות קנדי קידם מדיניות של שינוי הסדר ההופעות למציאת קהל מאזינים רחב יותר. בין היתר נערכו בחסותו הופעות של מחזמרים מאת אנדרו לויד ובר, כגון פנטום האופרה וקאטס. לאחר פרישתו מקבוצת הבנק העולמי ב-2005 הקים חברה פרטית המשתפת פעולה עם ממשלות ותאגידים גדולים העוסקים בענפי השקעות צומחים. ב-1 ביולי 1995 התמנה בידי נשיא ארצות הברית ביל קלינטון לכהן כנשיא קבוצת הבנק העולמי ובשנת 2000 נבחר לקדנציה נוספת בת חמש שנים בידי חברי הדירקטוריון בהצבעה שתוצאותיה התקבלו פה-אחד. בכך וולפנזון הוא האדם השלישי שכיהן שתי קדנציות כנשיא הבנק העולמי, לאחר יוג'ין בלאק (1949–1963) (אנ') ורוברט מקנמארה (1968–1981).
נשיא הבנק העולמי

וולפנזון הצטרף לבנק העולמי בתקופה סוערת. הפגישה השנתית של הבנק ב-1994 הופרעה על ידי מפגינים מאוחדים בסיסמה "חמישים שנה זה מספיק", בטענה שיש לבטל את הבנק העולמי והתאום שלו דרך הסכם ברטון-וודס, קרן המטבע הבינלאומית. סקירה פנימית משנת 1994 של איכות התשתיות של הבנק, בהובלת מנהל הבנק הבכיר וילי וואפנהנס, מצאה כי התוצאות של יותר משליש מתשתיות הבנק היו "לא משביעות רצון". באותה שנה משך הבנק מימון מסכר סארדאר סרובאר בהודו לאחר ביקורת חריפה של ארגונים לא ממשלתיים על התשתית. כמו כן המחלוקת על סכר ארון שלוש המוצע בנפאל הייתה בשיאה כשהתמנה וולפנזון.
הוא מיהר עם מינויו לקדם סדרת מהלכי סיוע תקציבי: הרחבת הסיוע של הבנק - ספי החוב החיצוני הורדו מהמסגרת המקורית כדי לאפשר ליותר מדינות להיות זכאיות להקלת חובות ולחלק מהמדינות להיות זכאיות להקלה נרחבת יותר; העלאת קצב הסיוע - מספר נושים החלו לתת סעד חוב זמני באופן מיידי למדינות שונות; חיזוק הקשר בין הפחתת חובות לצמצום העוני - משאבים שונים ששוחררו מהצורך לשלם חובות נועדו לשמש כדי לתמוך באסטרטגיות להפחתת עוני באמצעות ניירות אסטרטגיה לצמצום עוני (ראו להלן) שפותחו על ידי ממשלות לאומיות בהתייעצות עם האוכלוסייה האזרחית.
בשנת 2003 פרסמה מחלקת הערכת פעולות (OED) של הבנק העולמי סקירה על יוזמת וולפנזון (HIPC). בסקירה צוין כי 27 מדינות נהנות מדרישות חוב נמוכות באופן משמעותי מאז החלה היוזמה והגיע למסקנה כי המטרה של HIPC - לתת הזדמנות חדשה למדינות העניות בעולם ולמדינות בעלות החוב הגבוה ביותר על ידי קיצוץ החוב החיצוני שלהן לרמה ניתנת לניהול - צפויה להיות בת השגה אם כל הנושים ימסרו למעשה את מלוא חלקם בהפטרת החוב. ברישום הפרוטוקול הבנק העולמי, שנרשם לאחר שעזב את הבנק, אמר וולפנזון, "הפטרת חובות הייתה אחד הדברים החשובים ביותר שיצאו בתקופה שלי מהבנק, כי הרעיון של הסדרת החובות של מדינות עניות היה די מהפכני."
למצע הפעילות של וולפנזון היו ארבע תוכניות עיקריות: מתן שירותים טובים יותר ללקוחות הבנק באמצעות "תדלוק פעילות עסקית"; למקד מחדש את סדר היום לפיתוח כך שיכלול תשומת לב רבה יותר לפיתוח אנושי, לסביבה ולמוסדות (כולל תמיכה בפעילויות שיקום באזורים הרוסים לאחר מלחמות); לספק ניהול מערכי העברת מידע מיטבי (הן השגת מידע והן שיתופו); ו"חידוש הארגון" של הבנק (כולל "זירוז תהליכים, צמצום שכבות ניהול וביזור פונקציות ואחריות לשטח"). בפגישתו השנתית הראשונה כנשיא הבנק ב-1995, הכריז וולפנזון כי נושא מרכזי במצע נשיאותו יהיה יצירת "הסכם חדש בין תורמים, משקיעים ונמענים כדי להבטיח שהמשאבים מספיקים כדי לענות על הצרכים של האנשים העניים בעולם" ושהמשאבים האלה מנוצלים ביעילות ושקיפות.
וולפנזון אמר באספה השנתית של 1996 כי על הבנק "לעבוד על החלק השני של המצע: להבטיח שימוש יעיל בכל המשאבים". באחד מנאומיו אמר: "אם המצע החדש יצליח, עלינו להתמודד עם סוגיית היעילות הכלכלית והפיננסית. אבל אנחנו צריכים גם לטפל בשקיפות, אחריות ויכולת מוסדית. ובואו לא נחסוך במילים: אנחנו צריכים להתמודד עם סרטן השחיתות". הוא הציע את סיוע הבנק לממשלות שיטמיעו תוכניות לאומיות כדי למנוע שחיתות שלטונית.
נשיא הבנק העולמי > תוכנית ההתנתקות

לקראת תוכנית ההתנתקות של מדינת ישראל מרצועת עזה ב-2005, הקוורטט לענייני המזרח התיכון מינה את וולפנזון כמתאם מטעמו וכאחראי לכלכלה הפלסטינית ברצועת עזה ולבתי ההתנחלויות המפונות בגוש קטיף לאחר ההתנתקות. תחום אחריותו זה הוגדר בידי מזכירת המדינה האמריקאית קונדוליזה רייס. לדברי רייס באפריל 2004: "וולפנזון ימקד את מאמציו בשני מישורים: ראשית, התיאום בין הפלסטינים לישראל בכל הנוגע לפנים הלא-צבאיים של הנסיגה, לרבות ניהול הנכסים שיושארו מאחור; שנית, החייאת הכלכלה הפלסטינית לאחר יישום ההתנתקות."
וולפנזון הצהיר בריאיון לוול סטריט ג'ורנל כי לצד ההתנתקות יעביר הבנק העולמי חבילה בסך מיליארד דולר בשנה לידי הרשות הפלסטינית למען פיתוח הכלכלה במקום והעלאת איכות החיים. לצד הצהרתו של וולפנזון, גורם בממשלת אריאל שרון פרסם שהממשל האמריקאי בראשות הנשיא ג'ורג' ווקר בוש פועל להקים תשתית כלכלית בעזה לאחר ההתנתקות. ביולי נפגש וולפנזון עם שר החוץ הישראלי סילבן שלום, שהביע את תמיכת ממשלת שרון במעורבות הבנק העולמי בפיתוח הכלכלי של עזה לאחר ההתנתקות.
וולפנזון פיקח על ההתנתקות, העלה תקציב של תשעה מיליארד דולר לשיקום הכלכלה הפלסטינית, קידם מכירת חממות חקלאיות של תושבים ישראלים שפונו בידי פלסטינים (ואף טרם לתושבים פלסטינים לקנות אותן מכספו) אך הוגבל בכך. בדיעבד טען כי היה בור על שלא שם לב לאותיות הקטנות במינויו, וכשל בהרחבת פעילותו וסמכותו מעבר לתחום הכלכלי. מתוך כך, 11 חודשים בלבד לאחר שמונה למתאם מטעם הקוורטט, התפטר וולפנזון מתפקידו. מאוחר יותר ירש את התפקיד ראש ממשלת הממלכה המאוחדת לשעבר, טוני בלייר.
פרישה ואחרית

ב-2005, לאחר כישלונו להביא להתחדשות כלכלית ברצועת עזה ובסיום משך כהונתו, פרש וולפנזון מנשיאות הבנק העולמי וממשרת מתאם מטעם הקוורטט ושב לעסקיו הפרטיים. וולפנזון נפטר ב-25 בנובמבר 2020 בגיל 86.
הערות שוליים

↑  ELAINE WOLFENSOHN Obituary (2020) - New York Times, www.legacy.com (באנגלית)
↑  James David Wolfensohn, World Bank (באנגלית)
1 2  Howard Schneider, James D. Wolfensohn, who led World Bank through tumultuous decade, dies at 86, וושינגטון פוסט, ‏25 בנובמבר 2020
↑  James Wolfensohn: banker to the world, 9 October 2010
↑  Howard Schneider, James D. Wolfensohn, who led World Bank through tumultuous decade, dies at 86
↑  James D. Wolfensohn, A Global Life: My Journey Among Rich and Poor, from Sydney to Wall Street to the World Bank, PublicAffairs, 2010-10-12, ISBN 978-1-58648-993-9. (באנגלית)
↑  World Bank biography, 7 May 2008
1 2  James Wolfensohn, Former World Bank Chief And Champion Of The Poor, Dies At 86
↑  Former World Bank President James Wolfensohn Joins Board of Carnegie Corporation of New York, 12.03.2009
↑  David Bosco, An interview with James Wolfensohn, 5 October 2010
↑  James D. Wolfensohn, Who Led the World Bank for 10 Years, Dies at 86, The New York Times
↑  James D. Wolfensohn - 9th President of the World Bank Group, June 1, 1995 - May 31, 2005
↑  Jieun Choi, Mark A. Dutz, Zainab Usman, The Future of Work in Africa: Harnessing the Potential of Digital Technologies for All, World Bank Publications, 2020-06-26, ISBN 978-1-4648-1445-7. (באנגלית)
↑  Corruption: The search for the smoking gun, 1 September 1996
↑  REX NUTTING, World Bank chief charges 'corruption', 1 October 1996
↑  הקוורטט מינה מתאם להתנתקות, באתר וואלה, 15 באפריל 2005
↑  רן דגוני, ‏נשיא הבנק העולמי: נתמוך בגיבוש חבילת סיוע בסך עד מיליארד דולר בשנה לשטחים, באתר גלובס, 22 באפריל 2004
↑  רן דגוני, ‏נשיא הבנק העולמי: נתמוך בחבילת סיוע במיליארד ד' בשנה לפלשתינים, באתר גלובס, 22 באפריל 2004
↑  סגן ראש הממשלה ושר החוץ, סילבן שלום נפגש עם נשיא הבנק העולמי ג'יימס וולפנזון, 7 ביולי 2004
↑  שרה ליבוביץ-דר, ‏מסעות טוני בארץ הקודש: מה עשה בלייר במזה"ת חוץ מהרבה מאוד כסף?, באתר מעריב אונליין, 25 ביוני 2016
| 0 | 1 | 2 |
| --- | --- | --- |
| הקודם: לואיס פרסטון | נשיא הבנק העולמי | הבא: פול וולפוביץ' |
| --- | --- |
בקרת זהויות :  NLI: 987007454067605171  BnF: cb13540497k (data)  CiNii: DA14834652  GND: 130032115  ISNI: 0000 0001 0995 5805  LCCN: no96006720  LNB: 000066696  NARA: 10574065  NKC: vse2005278999  NLA: 35561455  NSK: 000201781  NTA: 245883045  RERO: 02-A003983717  SNAC: w6kj30n8  SUDOC: 068707096  Trove: 996418  VIAF: 8145542336896640394   WorldCat (עם VIAF): 8145542336896640394 
וולפנזון ב-1990, בכהנו כנשיא מרכז קנדי לאומנויות.
גוסטב מארק גילברט

| --- | --- |

 לידה:  30 בספטמבר 1911 ניו יורק, ארצות הברית 
 פטירה:  6 בפברואר 1977 (בגיל 65) מנהסט, ארצות הברית 
 שם לידה:  Gustave Mark Gilbert 
 מדינה:  ארצות הברית 
 מקום קבורה:  Cedar Park Cemetery 
 השכלה:  אוניברסיטת קולומביה 
 מעסיק:  אוניברסיטת לונג איילנד 
 
גוסטב מארק גילברט (באנגלית: Gustave Mark Gilbert.‏ 30 בספטמבר 1911 – 6 בפברואר 1977) היה פסיכולוג אמריקאי ממוצא יהודי שהתפרסם בחיבוריו על ראשי המשטר הנאצי שנכתבו על סמך תצפיות ושיחות שניהל עם הנאשמים במשפטי נירנברג.
ביוגרפיה

גילברט נולד במדינת ניו יורק ב-1911 למשפחת מהגרים יהודית מאוסטריה. בשנת 1939 קיבל תואר דוקטור בפסיכולוגיה מאוניברסיטת קולומביה, ובנוסף, הוסמך על ידי הוועד האמריקני לבוחנים ופסיכולוגים מקצועיים.
במהלך מלחמת העולם השנייה שירת כפסיכולוג צבאי בדרגת לוטננט, ולאחר מכן נשלח מעבר לים כקצין מודיעין, בשל ידיעתו את השפה הגרמנית.
ב-1945 נקרא לשמש כפסיכולוג עבור בכירי הממשל הנאצי שהואשמו בפשעי מלחמה ועמדו למשפט של בית הדין הבינלאומי בנירנברג. תפקידו היה לפקח על מצבם הנפשי של הנידונים, לעמוד על מצב רוח ולהבטיח ניהול תקין של המשפט. מלבד בדיקות פסיכולוגיות שנדרשו כדי לוודא את כשירותם לעמוד למשפט, ניהל גילברט שיחות ארוכות עם הבכירים הנאצים במהלך המשפט. שיחות אלו התקיימו על בסיס יום-יומי, בעת ההפסקות בדיונים, במפגשים ליליים ארוכים בתאי הנידונים וכן בסופי שבוע ובפגרות. את השיחות הללו תיעד ביומנו האישי, שכלל גם מובאות מדברי הנאשמים. תיעוד זה נעשה לאחר קיום השיחות אך לא במהלכן. בין השאר ניסה גילברט לעמוד על מניעיהם הנפשיים של הנאצים ועל יחסם לפשעים ולעדויות הקשות שנחשפו במהלך המשפט. תחילה הסתיר גילברט את זהותו היהודית מהבכירים הנאצים, אך בהמשך חשף אותה בפניהם. לדבריו, לא הייתה לכך כמעט השפעה על היחסים ביניהם והם המשיכו לשתף עמו פעולה.
פרסום ראשון של חלק מהיומן נעשה ב-1947, תחת השם "יומן נירנברג". הספר תורגם לעברית ויצא לאור בישראל בשנת 1961. באותה שנה העיד גילברט במשפט אייכמן שנערך בישראל. ב-1950 פרסם את הספר "הפסיכולוגיה של הדיקטטורה". בספר זה עשה גילברט ניסיון לצייר פרופיל פסיכולוגי של אדולף היטלר, בהתבסס על תצפיותיו ושיחותיו עם ראשי ממשלו של היטלר שישבו בכלא בנירנברג. ספר נוסף של גילברט על הרמן גרינג יצא לאור ב-1948.
לאחר מלחמת העולם השנייה טיפל גילברט באנשי צבא שסבלו מבעיות נפשיות בעקבות המלחמה ושימש כפרופסור לפסיכולוגיה בכמה אוניברסיטאות בארצות הברית. הוא נפטר ב-6 בפברואר 1977.
דמותו של גילברט זכתה לייצוג בסרטים ובסדרות טלוויזיה שעסקו במשפטי נירנברג.
מספריו

(1947). The Nuremberg Diary. Farrar, Straus and Company: New York.
(1948). Hermann Göring: Amiable Psychopath. Journal of Abnormal and Social Psychology, 43, 211-229.
(1950). The Psychology of Dictatorship; Based on an examination of the leaders of Nazi Germany. New York: The Ronald Press Company.
(1951). Stereotype persistence and change among college students. Journal of Abnormal and Social Psychology, 46, 245-254.
הערות שוליים

↑  עדות גוסטב גילברט (א)
 משפט אייכמן - ישיבה 55, סרטון  באתר יוטיוב
↑  גוסטב גילברט, במסד הנתונים הקולנועיים IMDb (באנגלית)
| --- | --- |
בקרת זהויות :  NLI: 987007261595205171  PLWABN: 9810572261705606  BIBSYS: 90964871  BnF: cb12910002w (data)  CiNii: DA03448602  GND: 118539264  ICCU: PALV029900  ISNI: 0000 0001 0959 8262  LCCN: n79065045  LNB: 000052122  NKC: jx20050927010  NLA: 50002953  NTA: 068920555  RERO: 02-A003296029  SNAC: w61836n1  SUDOC: 097548758  VIAF: 22932983   WorldCat (עם VIAF): 22932983
ג'וש גידי

| --- | --- |

גידי במהלך תחרות הכישורים באולסטאר 2022
 לידה:  10 באוקטובר 2002 (בן 21) מלבורן, אוסטרליה
 עמדה:  רכז
 גובה:  2.03 מטרים
 מספר:  3
 דראפט:  בחירה שישית, 2021 אוקלהומה סיטי ת'אנדר
 קבוצות כשחקן
 2020–2021 2021–2024   2024–:  אדלייד 36' אוקלהומה סיטי ת'אנדר   שיקגו בולס
 הישגים כשחקן
 רוקי העונה בליגה האוסטרלית (2020)   חמישיית הרוקיז השנייה של העונה (2022)
ג'ושוע "ג'וש" גידי (באנגלית: Joshua "Josh" Giddey; נולד ב -10 באוקטובר 2002) הוא כדורסלן אוסטרלי, המשחק בקבוצת שיקגו בולס מליגת ה-NBA.
קריירה מקצועית > אדלייד 36' (2020–2021)

ב־12 במרץ 2020 חתם גידי באדלייד 36' מליגת הכדורסל האוסטרלית (NBL) כחלק מתוכנית הכשרה של הליגה לעזור לצעירים להתקדם ל-NBA, ובכך הפך לשחקן האוסטרלי הראשון שהיה חלק מהתוכנית. גידי דחה הצעות ממספר מכללות, כולל מאוניברסיטת אריזונה. גידי שוחרר מסגל הקבוצה ב-17 במאי 2021 כדי להתכונן לדראפט ה-NBA ‏2021, וסיים את העונה עם ממוצעים של 10.9 נקודות, 7.3 ריבאונדים ו-7.6 אסיסטים למשחק ב-28 משחקים שנערכו. הוא נבחר לרוקי השנה של הליגה.
קריירה מקצועית > אוקלהומה סיטי ת'אנדר (2024‐2021)

ב־27 באפריל 2021 נרשם גידי לדראפט ה-NBA ‏2021. בדראפט עצמו, נבחר גידי במקום השישי על ידי אוקלהומה סיטי ת'אנדר.
ב-2 בינואר 2022 הפך גידי לשחקן הצעיר ביותר שרושם טריפל דאבל ב-NBA לאחר ששבר את שיאו של לאמלו בול.
קריירה מקצועית > שיקגו בולס (2024-הווה)

ב-21 ביוני 2024 עבר גידי בטרייד לשיקגו בולס בתמורה לאלכס קארוסו.
סטטיסטיקה > בעונה הסדירה של ה-NBA

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2021/2022 | אוקלהומה סיטי | 54 | 54 | 31.5 | 0.419 | 0.263 | 0.709 | 7.8 | 6.4 | 0.9 | 0.4 | 12.5 |
| 2022/2023 | אוקלהומה סיטי | 76 | 76 | 31.1 | 0.482 | 0.325 | 0.731 | 7.9 | 6.2 | 0.8 | 0.4 | 16.6 |
| 2023/2024 | אוקלהומה סיטי | 80 | 80 | 25.1 | 0.475 | 0.337 | 0.806 | 6.4 | 4.8 | 0.6 | 0.6 | 12.3 |
| קריירה | קריירה | 210 | 210 | 28.9 | 0.464 | 0.310 | 0.753 | 7.3 | 5.7 | 0.8 | 0.5 | 13.9 |
סטטיסטיקה > בעונה הסדירה של ה-NBA > פליי אין

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2023/2024 | אוקלהומה סיטי | 2 | 2 | 36.2 | 0.371 | 0.273 | 0.889 | 7.0 | 7.0 | 0.5 | 0.5 | 18.5 |
| קריירה | קריירה | 2 | 2 | 36.2 | 0.371 | 0.273 | 0.889 | 7.0 | 7.0 | 0.5 | 0.5 | 18.5 |
סטטיסטיקה > בעונה הסדירה של ה-NBA > פלייאוף

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2023/2024 | אוקלהומה סיטי | 10 | 8 | 18.1 | 0.453 | 0.353 | 0.875 | 3.6 | 2.1 | 0.2 | 0.4 | 8.7 |
| קריירה | קריירה | 10 | 8 | 18.1 | 0.453 | 0.353 | 0.875 | 3.6 | 2.1 | 0.2 | 0.4 | 8.7 |
הערות שוליים

↑  גידי זכה בתואר רוקי העונה בליגה האוסטרלית, באתר USA Today,‏ 16 ביוני 2021
↑  רשימת הנבחרים בדראפט 2021, באתר basketball-reference.com
↑  "הוא מבין את המשחק": ג'וש גידי עשה היסטוריה, באתר ynet, 3 בינואר 2022
↑  ג`וש גידי יעבור לשיקגו, OKC תקבל את אלכס קארוסו, באתר ערוץ הספורט, 21 ביוני 2024.
ערך זה הוא קצרמרבנושא כדורסלנים. אתם מוזמנים לתרום לוויקיפדיה ו.
ג'ואיסון בנט

ג'ואיסון פרנסיסקו בנט ויז'גאס (בספרדית: Jewison Francisco Bennette Villegas; נולד ב-15 ביוני 2004 בארדיה שבקוסטה ריקה) הוא כדורגלן קוסטה ריקאי המשחק בעמדת קשר הכנף בקבוצת סנדרלנד מהפוטבול ליג צ'מפיונשיפ ובנבחרת קוסטה ריקה.
קריירת מועדונים

בנט גדל במחלקת הנוער של ארדיאנו. הוא ערך 35 הופעות ליגה במדי הקבוצה הבוגרת של המועדון במסגרת ליגת העל הקוסטה ריקאית, בהן הבקיע שלושה שערים.
ב-25 באוגוסט 2022 חתם בנט על חוזה לארבע עונות בסנדרלנד מהפוטבול ליג צ'מפיונשיפ. ב-14 בספטמבר ערך את הופעת הבכורה שלו במועדון, בניצחון 3-0 על רדינג במסגרת המחזור העשירי בליגה לעונת 2022/2023. ב-17 בספטמבר הבקיע את שער הבכורה שלו במועדון, בתיקו 2-2 נגד ווטפורד במסגרת המחזור ה-11 בליגה.
קריירה בינלאומית

ב-21 באוגוסט 2021 ערך בנט את הופעת הבכורה שלו בנבחרת קוסטה ריקה, בתיקו 0-0 נגד נבחרת אל סלוודור במשחק ידידות. ב-23 בספטמבר 2022 הבקיע את שערי הבכורה שלו בנבחרת, צמד שערים בתיקו 2-2 נגד נבחרת קוריאה הדרומית במשחק ידידות.
נכלל בסגל הנבחרת לטורניר מונדיאל 2022.
הערות שוליים

↑  DONE DEAL: Jewison Bennette signs for SAFC באתר הרשמי של סנדרלנד, 25 באוגוסט 2022 (באנגלית)
↑  https://www.crhoy.com/deportes/oficial-los-26-jugadores-de-la-sele-para-la-copa-mundial-catar-2022/ באתר CRHoy, ‏ 3 בנובמבר 2022 (בספרדית)
| נבחרת קוסטה ריקה – מונדיאל 2022 |
| --- | --- | --- |
|  1 נבאס •  2 צ'אקון •  3 ורגאס •  4 פולר •  5 בורחס •  6 דוארטה •  7 קונטררס •  8 אוביידו •  9 בנט •  10 רואיס •   11 ונגאס •  12 קמפבל • 13 טורס •  14 סאלאס • 15 קלבו • 16 מרטינס • 17 טחדה • 18 אלברדו • 19 ווטסון • 20 אגילרה • 21 לופס • 22 מטאריטה • 23 סקיירה • 24 וילסון • 25 הרננדס • 26 סאמורה • מאמן: סוארס |  1 נבאס •  2 צ'אקון •  3 ורגאס •  4 פולר •  5 בורחס •  6 דוארטה •  7 קונטררס •  8 אוביידו •  9 בנט •  10 רואיס •   11 ונגאס •  12 קמפבל • 13 טורס •  14 סאלאס • 15 קלבו • 16 מרטינס • 17 טחדה • 18 אלברדו • 19 ווטסון • 20 אגילרה • 21 לופס • 22 מטאריטה • 23 סקיירה • 24 וילסון • 25 הרננדס • 26 סאמורה • מאמן: סוארס | קוסטה ריקה |
גוסטב לויירביאלקה

גוסטב יוהאן לוֹיֶירבִּיאֱלְקֶּה (בשוודית: Gustaf Johan Lagerbielke; נולד ב-10 באפריל 2000 בסטוקהולם שבשוודיה) הוא כדורגלן שוודי המשחק בעמדת הבלם בקבוצת טוונטה מליגת העל ההולנדית ובנבחרת שוודיה.
קריירת מועדונים

לויירביאלקה גדל במחלקות הנוער של IFK סטוקסונד ו-FC יורשהולם. הוא ערך חמש הופעות ליגה במדי הקבוצה הבוגרת של FC יורשהולם במסגרת הליגה השוודית השישית.
ב-15 ביולי 2017 חתם לויירביאלקה בא.י.ק סולנה מליגת העל השוודית, והחל לשחק במחלקת הנוער של המועדון. הוא הושאל מא.י.ק סולנה לסולנטונה FK מהליגה השוודית השלישית, ובהמשך חתם על חוזה קבוע במועדון. בסך הכל ערך 47 הופעות ליגה במדי המועדון, בהן הבקיע שער אחד.
ב-1 בינואר 2021 חתם לויירביאלקה בווסטרוס מליגת המשנה השוודית. הוא ערך 15 הופעות ליגה במדי המועדון, בהן הבקיע שלושה שערים.
ב-10 באוגוסט 2021 חתם לויירביאלקה באלפסבורג מליגת העל השוודית. ב-21 ביולי 2022 הושאל לויירביאלקה לדגרפורס מליגת העל השוודית עד לתום עונת 2022, וערך 14 הופעות ליגה במדי המועדון, בהן הבקיע שלושה שערים.
לקראת עונת 2023 חזר לויירביאלקה לאלפסבורג. בסך הכל ערך 24 הופעות ליגה במדי המועדון, בהן הבקיע שני שערים.
ב-16 באוגוסט 2023 חתם לויירביאלקה על חוזה לחמש שנים בסלטיק מליגת העל הסקוטית. ב-20 באוגוסט ערך את הופעת הבכורה שלו במועדון, בהפסד 1-0 לקילמרנוק במסגרת הסיבוב השני של גביע הליגה הסקוטית לעונת 2023/2024. ב-26 באוגוסט ערך את הופעת הבכורה שלו בליגה, בתיקו 0-0 נגד סט. ג'ונסטון במסגרת המחזור השלישי בליגה לעונת 2023/2024.
קריירה בינלאומית

ב-12 בינואר 2023 ערך לויירביאלקה את הופעת הבכורה שלו בנבחרת שוודיה, בניצחון 2-1 על נבחרת איסלנד במשחק ידידות.
הערות שוליים

↑  Celtic delighted to sign Gustaf Lagerbielke on five-year deal באתר הרשמי של סלטיק, 16 באוגוסט 2023 (באנגלית)